ภูมิใจไทย ชงญัตติด่วน รับฟังความเห็นนักศึกษา-ปชช. ปมการเมือง คาด สภาถกพรุ่งนี้ ภราดร เผยพรรคตั้งคณะทำงานรับความเห็น ลั่นพร้อมไปทุกเวทีวันที่ 21 ก.ค. ที่รัฐสภา ส.ส.พรรคภูมิใจไทย (ภท.) ประกอบด้วย นายภราดร ปริศนานันทกุล ส.ส.อ่างทอง นายสิริพงศ์ อังคสกุลเกียรติ ส.ส.ศรีสะเกษ นายณัฏฐ์ชนนท์ ศรีก่อเกื้อ ส.ส.สงขลา นายอนาวิล รัตนสถาพร ส.ส.ปทุมธานี นายวรศิษฎ์ เลียงประสิทธิ์ ส.ส.สตูล และนายกรวีร์ ปริศนานันทกุล ส.ส.บัญชีรายชื่อ ร่วมกันแถลงข่าวโดย นายภราดร กล่าวว่า ขอให้คณะกรรมาธิการ (กมธ.) การพัฒนาการเมือง การสื่อสารมวลชน และการมีส่วนร่วมของประชาชน สภาผู้แทนราษฎร ได้พิจารณาให้มีการรับฟังความเห็นของนักเรียน นิสิต นักศึกษา เยาวชน และประชาชนทั่วไป สืบเนื่องจากสัปดาห์ที่ผ่านมา มีสถานการณ์การชุมนุมทางการเมืองเกิดขึ้น ในฐานะที่พรรคภูมิใจไทย เป็นพรรคการเมือง โดยหัวหน้าพรรค เลขาธิการพรรค ส.ส. และสมาชิกพรรค ตระหนักดี และพร้อมรับฟังความเห็นต่างๆ ที่ประชาชนมีความเห็นมีมุมมองทางการเมืองอย่างไร เราตั้งใจจะนำเอาความคิดเห็นต่างๆ รวบรวมเรื่องเข้าสู่สภา พรรคจึงตัดสินใจเสนอเป็นญัตติด่วนต่อสภา โดยเตรียมยื่นเสนอญัตติในวันนี้ (21 ก.ค.) เพื่อให้มีการบรรจุระเบียบวาระ และพิจารณาต่อไป อย่างไรก็ตาม ขณะนี้สภาฯมีญัตติด่วนประเภทเดียวกันค้างอยู่ในระเบียบวาระอยู่แล้ว ซึ่งเข้าใจว่า การประชุมสภาฯ ในวันพรุ่งนี้ (22 ก.ค.) จะมีการเลื่อนระเบียบวาระนี้ขึ้นมาพิจารณาก่อนนายภราดร กล่าวด้วยว่า นอกจากนี้ พรรคภูมิใจไทย ยังได้ตั้งคณะทำงานซึ่งมีพวกตนเป็นตัวแทน ไปรับฟังความเห็นของกลุ่มนักเรียน นิสิต นักศึกษา และประชาชน ทุกประเด็นโดยเฉพาะประเด็นทางการเมือง ซึ่งเราพร้อมไปร่วมรับฟังความเห็นทุกเวที
ภูมิใจไทย ชงญัตติด่วนรับฟังความเห็นนักศึกษา-ปชช. ปมการเมือง คาด สภาถกพรุ่งนี้ ภราดร เผยพรรคตั้งคณะทำงานรับความเห็น ลั่นพร้อมไปทุกเวที 